Verslawing aan videospeletjies deur WGO erken | Netwerk24
Verslawing aan videospeletjies deur WGO erken
19 Junie 2018 12:50
Die verslawing aan videospeletjies is amptelik deur die Wêreldgesondheidsorganisasie (WGO) as 'n geestesiekte erken.
#ICD11 is now available https://t.co/HxH0V4DqwU pic.twitter.com/iepq1QCwxq
Verslawing aan videospeletjies is deur die Wêreldgesondheidsorganisasie (WGO) as 'n geestesiekte geklassifiseer.Foto: Pixabay
Dit word in die WGO se Internasionale Klassifikasie van Siektes (ICD) beskryf as 'n "patroon van voortdurende en herhalende spelgedrag" wat so gevorderd raak dat dit "voorrang bo ander belange in die lewe neem".
Shekhar Saxena, 'n kundige van psigiese gesondheid en middelmisbruik van die WGO, sê van die ergste gevalle wat in wêreldwye navorsing aangeteken is, sluit in mense wat tot 20 uur per dag speel en slaap, kos, werk of skool en ander aktiwiteite opoffer.
Hy het benadruk dat slegs 'n klein minderheid van mense wat digitale en videospeletjies geniet 'n probleem sal ontwikkel, maar as mense die vroeë waarskuwingstekens herken, kan dit vermy word.
"Dit is 'n tydelike of kortstondige gedrag," sê Saxena en voeg by dat slegs as sulke gedrag vir rondom 'n jaar voortduur, sal 'n moontlike diagnose van 'n steurnis kan plaasvind.
Die Video Games Coalition, 'n drukgroep van binne die speletjiesbedryf, het gereageer dat die "onderrig-, terapeutiese en ontspanningswaarde" van speletjies wyd erken word en geëis dat die WGO sy bevinding heroorweeg.
Die ICD dek 55 000 beserings, siektes en oorsake van sterftes. In die jongste weergawe, bekend as ICD-11, is klassifikasies oor seksuele gesondheid ook gewysig, met seksuele disfunksie en gender-inkongruensie wat nou onder seksuele gesondheid val en nie meer onder psigiese gesondheid nie.